जानवरों की आंखों से एडवेंचर का डिस्प्ले, जानवरों के लिए अस्पताल बनाना चाहती हैं
Sushma Jain's Wildlife Focused Painting Exhibition in New York; जानवरों की आंखों से एडवेंचर का डिस्प्ले, जानवरों के लिए अस्पताल बनाना चाहती हैं
मुंबई की फेमस आर्टिस्ट सुषमा जैन न्यूयॉर्क की जॉर्ज बिलिस गैलरी में अपना आर्टवर्क प्रदर्शित कर रही हैं। उनकी रियलिस्टिक पेंटिंग्स में वाइल्डलाइफ का एक्सप्रेशन दिखाई देता है। इससे प्रकृति और वन्य जीवों को लेकर उनके पैशन का पता चलता है। सुषमा जैन कारोबारी आनंद जैन की पत्नी और नेहा बागड़िया और हर्ष जैन की मां हैं। वे अपनी पेंटिंग्स की बिक्री से होने वाली कमाई से जानवरों के लिए एक अस्पताल बनाना चाहती हैं।
सर जेजे स्कूल ऑफ आर्ट की पूर्व छात्रा रही सुषमा ने कई गोल्ड मेडल और पुरस्कार जीते हैं। उनकी ऑयल पेंटिंग्स में जानवरों की आंखों के जरिए एडवेंचर दिखाई देता है, जो दर्शकों को जीवन में प्रकृति की भूमिका की समझ पैदा करने में मदद करता है।
मुंबई की जहांगीर आर्ट गैलरी में आयोजित उनकी पहली एकल प्रदर्शनी बेहद कामयाब रही थी। इसके बाद मुंबई, दिल्ली, हैदराबाद, दुबई, न्यूयॉर्क समेत कई शहरों में उनके चित्रों की प्रदर्शनी लग चुकी है। न्यूयॉर्क में उनके शो के उद्घाटन में महाराष्ट्र के पूर्व मुख्य सचिव मनु श्रीवास्तव, न्यूयॉर्क में भारत के काउंसिल जनरल रणधीर जायसवाल, इन्वेस्टर और लेखक रुचिर शर्मा और कारोबारी संदीप मथरानी समेत कई महत्वपूर्ण लोग शामिल हुए।
सुषमा कहती हैं- मेरा सपना लोनावाला में रक्षा फाउंडेशन के बैनर तले एक बड़ा एनिमल हॉस्पिटल बनाने का है। मेरा मानना है कि जानवरों की देखभाल की बहुत जरूरत है। मेरी पेंटिंग्स की बिक्री से मौजूदा और भविष्य में होने वाली इनकम इस अस्पताल को डेवलप करने में लगाई जाएगी। इस अस्पताल में छोटे से लेकर बड़े जानवरों तक का इलाज किया जाएगा। मुझे भरोसा है कि मेरा ड्रीम प्रोजेक्ट जल्द ही पूरा होने वाला है।
सुषमा जैन का कहना है- मैं हमेशा एक उत्साही पशु प्रेमी रही हूं। एनिमल वेलफेयर, संरक्षण और वाइल्डलाइफ कंजर्वेशन ऐसे फील्ड हैं जिनसे मैं गहरे तौर पर जुड़ी हुई हूं। बॉलीवुड एक्ट्रेस रवीना टंडन सुषमा की कला की प्रशंसक हैं। वे कहती हैं- एक उत्साही वाइल्डलाइफ फोटोग्राफर और कार्यकर्ता होने के नाते मैं वास्तव में मानती हूं कि सुषमा अपनी कला के जरिए इस बारे में जागरूकता फैला रही हैं, जिसकी हमें अपनी आने वाली पीढ़ियों को विरासत में देने की जरूरत है। मैं उनके काम और वन्यजीव संरक्षण क्षेत्र में उनके योगदान की बड़ी प्रशंसक हूं।
न्यूयॉर्क में डिस्प्ले की जा रही सुषमा जैन की पेंटिंग्स यहां देखिए...
